FI Euroopan unionin virallinen lehti C 8/2

Ilmoitus lopullisen tasoitustullin käyttöönotosta muun muassa Intiasta peräisin olevan tietynlaisen polyeteenitereftalaatin tuonnissa annetun neuvoston asetuksen (EY) N:o 2603/2000 nopeutetun tarkastelun vireillepanosta

(2005/C 8/02)

Komissio on vastaanottanut neuvoston asetuksen (EY) N:o 2026/97 (1), jäljempänä ’perusasetus’, 20 artiklan mukaisen pyynnön panna vireille nopeutettu tarkastelu, joka koskee tietynlaisen muun muassa Intiasta peräisin olevan, neuvoston asetuksella (EY) N:o 2603/2000 (2) käyttöön otetun lopullisen tasoitustullin soveltamisalaan kuuluvan polyeteenitereftalaatin tuontia.

1. Tarkastelua koskeva pyyntö

Pyynnön esitti intialainen vientiä harjoittava tuottaja South Asian Petrochem Limited, jäljempänä ’pyynnön esittäjä’.

2. Tuote

Tarkastelun kohteena oleva tuote on Intiasta peräisin oleva polyeteenitereftalaatti, jonka viskositeettiluku on DIN-standardin (Deutsche Industrienorm) 53728 mukaisesti vähintään 78 ml/g ja joka luokitellaan yleensä CN-koodiin 3907 60 20. Tämä CN-koodi on ainoastaan ohjeellinen.

3. Voimassa olevat toimenpiteet

Voimassa oleva toimenpide on lopullinen tasoitustulli, joka otettiin käyttöön neuvoston asetuksella (EY) N:o 2603/2000; sen perusteella muun muassa Intiasta peräisin olevan, myös pyynnön esittäjän tuottaman tuotteen tuonnissa yhteisöön kannetaan lopullinen tasoitustulli, jonka suuruus on 41,3 euroa tonnilta. Useiden erikseen mainittujen yritysten tuotteiden tuontiin sovelletaan kuitenkin tämän tullin sijasta yksilöllisiä tulleja.

4. Tarkastelun perusteet

Pyynnön esittäjä väittää, että sitä ei tutkittu tasoitustoimenpiteen perustana olevan tutkimusajanjakson eli 1 päivän lokakuuta 1998 ja 30 päivän syyskuuta 1999 välisenä aikana, jäljempänä ’alkuperäinen tutkimusajanjakso’, muista syistä kuin yhteistyöstä kieltäytymisen vuoksi. Pyynnön esittäjä väittää myös, ettei se vienyt tarkasteltavana olevaa tuotetta yhteisöön alkuperäisen tutkimusajanjakson aikana ja ettei se ole etuyhteydessä yhteenkään niistä tarkasteltavana olevan tuotteen vientiä harjoittavista tuottajista, joihin sovelletaan voimassa olevia toimenpiteitä.

Lisäksi pyynnön esittäjä väittää, että se aloitti tarkasteltavana olevan tuotteen viennin yhteisöön alkuperäisen tutkimusajanjakson päätyttyä. Edellä olevan perusteella se pyysi, että sille määritettäisiin yksilöllinen tulli.

5. Menettely

Niille yhteisön tuottajille, joita asian tiedetään koskevan, on ilmoitettu edellä tarkoitetusta pyynnöstä ja niille on annettu tilaisuus esittää huomautuksia. Huomautuksia ei ole kuitenkaan esitetty.

Kuultuaan neuvoa-antavaa komiteaa komissio on tullut siihen tulokseen, että on olemassa riittävä näyttö nopeutetun tarkastelun vireille panemiseksi, mistä syystä se panee tarkastelun vireille perusasetuksen 20 artiklan nojalla.

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen pyynnön esittäjälle.

b) Tietojen kerääminen ja osapuolten kuuleminen

Asianomaisia osapuolia, jotka voivat osoittaa, että tämän tarkastelun tulokset todennäköisesti vaikuttavat niihin, pyydetään esittämään näkökantansa kirjallisesti ja vastaamaan tämän ilmoituksen 5 kohdan a alakohdassa mainittuun kyselyyn tai toimittamaan muita tarkastelun kuluessa huomioon otettavia tietoja. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Pyyntö on esitettävä tämän ilmoituksen 6 kohdan b alakohdassa asetetussa määräajassa.

6. Määräajat

a) Osapuolten ilmoittautuminen sekä täytettyjen kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava 5 kohdan a alakohdassa mainittu kyselylomake täytettynä tai muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

b) Osapuolten kuuleminen

Kaikki asianomaiset osapuolet voivat myös pyytää saada tulla komission kuulemiksi samassa 40 päivän määräajassa.

7. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, kyselyvastaukset ja kirjeenvaihto on varustettava merkinnällä ”Limited” (3), ja niihin on liitettävä perusasetuksen 29 artiklan 2 kohdan mukaisesti ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate General for Trade Directorate B Office: J -79 5/16 B-1049 Brussels Faksi: (32-2) 295 65 05 Teleksi: COMEU B 21877

8. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimusta, alustavat tai lopulliset päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 28 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. Jos asianomainen osapuoli ei toimi yhteistyössä tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella perusasetuksen 28 artiklan mukaisesti, lopputulos voi olla kyseisen osapuolen kannalta epäedullisempi kuin siinä tapauksessa, että se olisi toiminut yhteistyössä.

(1) EYVL L 288, 21.10.1997, s. 1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12).

(2) EYVL L 301, 30.11.2000, s. 1.

(3) Tämä tarkoittaa sitä, että asiakirja on tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on neuvoston asetuksen (EY) N:o 2026/97 (EYVL L 288, 21.10.1997, s. 1) 29 artiklassa ja WTO:n tukia ja tasoitustulleja koskevan sopimuksen 12 artiklassa tarkoitettu luottamuksellinen asiakirja.